Kutyák fönn és lenn - Folytatódik az Iseum állatos sorozata
Az Iseum Szent és profán állataink című sorozatában égi és alvilági kutyákról lesz szó március 29-én (szerda) 17 órakor.
Kutyák az égen és az alvilágban - ezt az összefoglaló címet kapta az iseumi szerda délután. A kutyákhoz ókori vallási képzetek sokasága kötődik. Kutya volt Artemis, Hekate és Silvanus kísérője. Háromfejű kutya - Kerberosz/Cerberus - őrizte az alvilág kapuját is. (Szabó Magda novellájában nem véletlenül kell mézescsókkal kínálni Cerberust. Hátha félrenéz.) A kutya persze csillagképek formájában az égboltról sem hiányzik. A Nagy Kutya csillagkép legfényesebb csillaga, a Sirius (Sothis) az egyiptomiak csillaghitében játszott fontos szerepet. A germánoknál - amint az a szelestei temető anyagából is kitűnik - szintén különleges, megbecsült szerep jutott a kutyáknak. Előadók: Sosztarits Ottó régész, Tugya Beáta zoológus, Kovács József csillagász.